હરકિસનભાઈનું સગર્ભા વહુનું સાસુ સ્વરૂપ એક વાર એ વાર્તા ચાલતી હતી ને હું મુંબઈ ગયો ત્યારે બહુ ઉભરી આવ્યું. એમણે મને સપરિવાર કાર્યાલય ઉપર બોલાવ્યો અને ટેબલે ટેબલે ફરીને ‘આ આપણી ‘કુંતી’ના લેખક’ એમ કહીને એક એક કર્મચારીની અંગત ઓળખાણ કરાવી અને બીજે દહાડે એમને ત્યાં સપરિવાર જમવા નોંતર્યો. અલ્ટમાઉન્ટ રોડ ઉપરથી હું નટુભાઈ અંબાણીની ગાડીમાં આવવાનો હતો. ડ્રાઈવર અજાણ્યો હતો એટલે પહોંચતા વાર થઈ એમાં તો એ આકળવિકળ થઈને ગલીની આજુબાજુ બે-ચાર આંટા મારી આવ્યા, અને અમારી ગાડી જોઈને સામેથી દોડી આવ્યા. હું સમજી શક્યો કે આવડો મોટો તંત્રી આ માન મને નહીં, પણ મારી ’સગર્ભાવસ્થા’ને આપી રહ્યો છે!